Victoria Velasquez (EL), 2025-02-19:
Også sådan en dag som i dag, hvor det økonomiske råderum bliver opjusteret med 21 mia. kr., er det der, hvor jeg igen ikke kan lade være med at tænke, hvordan det kan være, at vi ikke i langt højere grad lykkes med at hjælpe mennesker ramt af hjemløshed, lykkes med at hjælpe de mennesker, som kæmper med ting, der er sket i deres liv, og som har revet tæppet væk under dem.
For det kan simpelt hen ikke være et spørgsmål om penge, men et spørgsmål om politisk vilje, for der er råd, hvis vi vil.
Det samme gælder for mig også i forhold til spørgsmålet om retssikkerhed.
Retssikkerhed gælder ikke kun for dem, der har ret til en advokat, retssikkerhed gælder ikke kun for dem, som bor i et parcelhus eller har en fast adresse.
Retssikkerhed skal gælde for alle, ellers har vi ikke nogen.
Det er fuldstændig afgørende, hvis vi taler om retssikkerhed, at det skal gælde for alle.
Men alligevel ser vi nu ind i, at regeringen vil fjerne klageadgangen for mennesker, der er blevet bortvist fra et herberg.
Jeg synes, at høringssvarene taler deres tydelige og klare sprog om, hvem det er, det bliver lettere for, og det er KL, som har bakket op om det, men ellers er alle de andre høringssvar klokkeklare.
Vi taler ofte om værdighed i den her sal.
Vi havde også, og det er også blevet berørt tidligere, en større snak om, at det faktisk er blevet sat på dagsordenen, bl.a. med statsministerens tale.
Men værdighed er ikke bare et ord, vi kan bruge, når det passer os; værdighed er noget, vi enten sikrer for alle, eller også betyder det ingenting.
Derfor mener vi også, at det her spørgsmål også er et principielt spørgsmål, for hvad er det, vi skal sikre her?
Det, vi taler om her, er ofte mennesker, som har mistet næsten alt.
De står uden et hjem, og vi skal især tænke på de mennesker, som er kommet i en situation, hvor de er blevet udelukket, bortvist fra et herberg, tænke på, at de er kommet så langt ud på kanten, at det kommer til at ske.
Der er en enorm stor risiko for, at det er dem, der lever med en hård psykisk sygdom, misbrug, i hvert fald en social udsathed, og jo klokkeklart er nogle af dem, som ikke bliver hørt, og nu så får frataget muligheden for at sige fra.
At fjerne klageadgangen for mennesker, der bortvises fra et herberg, er ikke værdigt, det er ikke retfærdigt, og det hører ikke hjemme i et retsbaseret velfærdssamfund.
Hvorfor er det så principielt?
Det handler om, hvad det her betyder i praksis.
Det betyder, at en udsat borger kan blive bortvist på et forkert grundlag.
Og prøv at høre her, det kan ske, det kan ske.
Vi har endda fået forelagt det flere gange i udvalget, altså den vilkårlighed, der kan være.
Det, at det sker på et forkert grundlag, er muligt; mennesker kan begå fejl, og så kan de ikke få prøvet deres sag.
Det betyder, at hvis en beslutning er fejlbehæftet eller vilkårlig, kan de ikke få mulighed for at klage her, for Ombudsmanden er jo ikke bindende i forhold til myndighederne.
Så der er altså nogle ting her, som er ret så væsentlige.
Jeg er fuldstændig enig i, at det ikke er godt nok, som det er i dag, men det her rykker det ikke i den rigtige retning.
Med det mener jeg, at du ikke har en tryg base, og det er i sig selv enormt voldsomt, men du står også uden mulighed for at kunne blive hørt.
Det, om de sociale akuttilbud virker, vil vi gerne stemme for.
Det giver mennesker i en krise mulighed for at få hjælp, en seng at sove i, og vi kan se, at det har en effekt.
Brugernes mentale velvære stiger markant, færre bliver indlagt, færre ender på gaden.
At styrke den indsats er både klogt, det er solidarisk, og derfor vil vi gerne støtte den del af lovforslaget.
Men værdighed handler ikke kun om, hvad man giver, det handler også om, hvad man tager fra folk, og vi vil ikke være med til at tage retten til at kunne klage fra dem, der i forvejen har allermindst.
Hvad er det, der bliver taget?
Værdighed er ikke en gave.
Vi kan ikke give det, lige når det passer.
Det er en rettighed.
Så jeg håber, at regeringen ikke vil lukke sig om sig selv, men vil lytte og tage den her del ud af lovforslaget.
Jeg glæder mig til debatten.
Tak for ordet.